**PRÁVNE STANOVISKO**

**k otázke vykonávania zmien v základných dokumentoch Slovenskej komory sociálnych pracovníkov a asistentov sociálnej práce – Štatút komory, Rokovací poriadok komory, Volebný poriadok komory, Hospodársky poriadok komory, Disciplinárny poriadok komory, Etický kódex sociálneho pracovníka a asistenta sociálnej práce Slovenskej republiky a iné dokumenty, ktoré je oprávnený schvaľovať snem komory**

V súvislosti so zmenami interných dokumentov Komory je potrebné vychádzať z predpokladu, že **kľúčovým predpisom**, ktorý upravuje spôsob prijímania zmien základných dokumentov komory, na ktoré odkazuje aj zákon č. 219/2014 Z.z., je **Rokovací poriadok komory**. Vo vzťahu k základným dokumentom Komory ako je štatút, volebný poriadok, disciplinárny poriadok, hospodársky poriadok a podobne aj vo vzťahu k ďalším interným dokumentom komory, ktoré schvaľuje snem komory, má Rokovací poriadok má postavenie osobitnej právnej úpravy (tzv. „lex specialis“). **V** **otázke schvaľovania zmien v dokumentoch má jeho úprava prednosť**. Inými slovami prijímanie zmien dokumentov komory na sneme komory musí byť v súlade s aktuálne platným rokovacím poriadkom komory.

Zákon č. 219/2014 Z.z. nevymedzuje výslovne spôsob, akým sa majú prijimať zmeny jednotlivých interných dokumentov komory, na ktoré zákon v § 14 odkazuje.

Úmyslom zákonodarcu bolo, aby problematiku prijímania zmien jednotlivých vnútorných predpisov komory, plne ponechal na konkretizáciu vo vnútornom predpise komory („lex specialis“), ktorým je v tomto prípade Rokovací poriadok komory schválený Snemom.

Rokovací poriadok v čl. 3 definuje uznášania schopnosť snemu nasledovne: „Snem komory je uznášania schopný pri akomkoľvek počte členov komory.“

Ďalej rokovací poriadok v čl. 7 ods. 2 definuje: „Členovia komory berú na vedomie, schvaľujú a ukladajú povinnosti v uzneseniach schválených hlasovaním nadpolovičnou väčšinou prítomných členov komory, resp. členov orgánov komory.“

Viaceré dokumety komory, ktoré boli prijaté na ustanovujúcom sneme komory, obsahujú ustanovenia, ktoré výslovne uznávajú nutnosť prijímania ich zmien v súlade s rokovacím poriadkom komory.

*Napríklad Disciplinárny poriadok komory v čl. 11 ods. 2 to vymedzuje nasledovne: „Zmeny a doplnky disciplinárneho poriadku komory možno vykonať po schválení snemom komory v súlade s platným rokovacím poriadkom komory.“*

*Obdobne to definuje aj volebný poriadok v čl. 16 ods. 7 v platnom znení: „Zmeny a doplnky tohto volebného poriadku podliehajú schváleniu snemu komory v súlade s platným rokovacím poriadkom.“*

V niektorých dokumentoch existuje určitá terminologická nepresnosť, napr. Štatút komory v čl. 8 ods. 1 obsahuje ustanovenie: „*Zmenu tohto štatútu je možné vykonať uznesením po jej odsúhlasení nadpolovičnou väčšinou členov komory, a to písomným dodatkom k štatútu.“*

Alebo Hospodársky poriadok komory v platnom znení v čl. 8 ods. 2, prvá veta: *„Akékoľvek zmeny tohto hospodárskeho poriadku je možné vykonať výlučne písomnou formou na základe rozhodnutia nadpolovičnej väčšiny Snemu komory.“*

Etický kódex komory neobsahuje žiadne ustanovenie, ktoré by špecifikovalo, akým spôsobom sa prijímajú jeho zmeny.

Otázku terminologickej nepresnosti je potrebné vykladať v duchu zákona č. 219/2014 Z.z. a osobitnej úpravy vo vnútornom predpise (lex specialis), ktorú v tomto prípade predstavuje rokovací poriadok komory. Zákon č. 219/2014 Z.z. § 20 ods. 1 uvádza: „Snem komory je najvyšším orgán komory. Snem tvoria členovia komory“.

Ako už bolo uvedené vyššie, zákon č. 219/2014 Z.z. nepožaduje, resp. nevymedzuje snemu komory požiadavku na kvórum, kedy je uznášaniaschopný. V tejto súvislosti platí ustanovenie rokovacieho poriadku, ktoré je uvedené v článku 3 ods. 3: „Snem komory je uznášania schopný pri akomkoľvek počte členov komory.“

Podobne článok 7 ods. 2 rokovacieho poriadku: „Na platnosť uznesení snemu sa vyžaduje uznesenie prijaté nadpolovičnou väčšinou prítomných členov komory.“

**Z vyššie uvedeného vyplýva, že schvaľovanie zmien dokumentov komory, ktoré prebieha na zasadnutí Snemu komory, by sa malo realizovať vždy v súlade s rokovacím poriadkom komory.**

V Bratislave, 15.11.2017

 JUDr. Martin Dilong, M.I.L.